Keywords

Summary



Keywords

1. Laisvas asmenų judėjimas – Įsisteigimo laisvė – Apribojimai – Su dalyvavimu bendrovių kapitale susiję apribojimai

(EB 43 ir 46 straipsniai)

2. Laisvas asmenų judėjimas – Įsisteigimo laisvė – Apribojimai – Su dalyvavimu bendrovių kapitale susiję apribojimai

(EB 43 straipsnis)

Summary

1. Nacionalinės teisės nuostatos, uždraudžiančios asmeniui, kuris nėra biologas, turėti daugiau kaip 25 % biomedicininių tyrimų laboratorijas eksploatuojančios ribotos atsakomybės bendrovės, kurios vykdoma veikla yra laisvoji profesija ( société d'exercice libéral à responsabilité limitée , toliau – Selarl ), kapitalo, taigi ir balsavimo teisių, apriboja kitose valstybėse narėse įsisteigusių fizinių ar juridinių asmenų, kurie nėra biologai, galimybę dalyvauti tokios bendrovės įstatiniame kapitale. Be to, tokios nuostatos atgraso, netgi sudaro kliūtis ūkio subjektams, įsteigtiems kitose valstybėse narėse, kur jie eksploatuoja laboratorijas, neatitinkančias minėtomis nuostatomis nustatytų kapitalo paskirstymo kriterijų, įsisteigti nagrinėjamoje valstybėje narėje kaip Selarl . Taigi tokios nuostatos sudaro kliūtis šiems subjektams vykdyti veiklą minėtos valstybės narės teritorijoje per nuolatinę verslo vietą arba padaro tokią veiklą mažiau patrauklią, taip pat daro įtaką šių subjektų patekimui į biomedicininių tyrimų rinką.

Tačiau visuomenės sveikatos apsauga yra vienas iš pagrindų, kurie gali pateisinti Sutartyje garantuojamų judėjimo laisvių, kaip antai įsisteigimo laisvės, apribojimus. Atsižvelgiant į tai, tikslas išlaikyti medicinos paslaugų kokybę, jeigu jis padeda pasiekti aukštą sveikatos apsaugos lygį, gali priklausyti vienai iš EB 46 straipsnyje numatytų išimčių.

Atsižvelgiant į valstybėms narėms pripažintą diskreciją nustatyti lygį, kuriuo jos ketina užtikrinti visuomenės sveikatos apsaugą, šios valstybės gali reikalauti, kad biomedicininius tyrimus atliktų biologai, turintys realų profesinį nepriklausomumą. Jos taip pat gali imtis priemonių, galinčių panaikinti ar sumažinti šio nepriklausomumo pažeidimo pavojų, jeigu toks pažeidimas gali daryti poveikį visuomenės sveikatai ir medicinos paslaugų kokybei. Valstybė narė, įgyvendindama savo diskreciją, taip pat gali manyti, jog tai, kad asmenys, kurie nėra biologai, turi daugiau nei 25 % biomedicininių tyrimų laboratorijas eksploatuojančios Selarl kapitalo ir balsavimo teisių, gali kelti pavojų visuomenės sveikatai, visų pirma medicinos paslaugų kokybei.

Kadangi neįrodyta, kad kita EB 43 straipsniu užtikrinamą laisvę mažiau ribojanti priemonė nei draudimas asmeniui, kuris nėra biologas, turėti daugiau kaip 25 % tokios bendrovės kapitalo ir balsavimo teisių leistų taip pat veiksmingai užtikrinti siekiamą visuomenės apsaugos lygį, tokios nacionalinės teisės nuostatos yra tinkamos užtikrinti siekiamo tikslo įgyvendinimą ir neviršija to, kas būtina tam, kad jis būtų pasiektas.

Be to, matyti, kad tokios nuostatos yra ir proporcingos siekiamam tikslui, nes užtikrindamos, jog priimdami sprendimus biologai išliks nepriklausomi, jos leidžia tam tikrą biomedicininių tyrimų laboratorijas eksploatuojančių Selarl atvėrimą išoriniam kapitalui iki 25 % jų įstatinio kapitalo ribos.

(žr. 46–47, 52–53, 66, 68, 79, 87–89 punktus)

2. Nacionalinės teisės nuostata, kuria biologams uždraudžiama turėti daugiau nei dviejų bendrovių, įsteigtų siekiant bendrai eksploatuoti vieną ar kelias biomedicininių tyrimų laboratorijas, kapitalo, sudaro jiems kliūtis pasinaudoti įsisteigimo laisve ir padaro tokį naudojimąsi mažiau patrauklų bei yra įsisteigimo laisvės apribojimas, kaip suprantama pagal EB 43 straipsnį.

(žr. 98–100 punktus)